૧.	સંવત ૨૦૦૫, ૨૦૦૬ અને ૨૦૦૭ આ ત્રણ વર્ષ દરમ્યાન અંબાજીમાં રહીને સાધના કરતો હતો, ત્યારે મને એટલે મારાં સ્થૂળ-સૂક્ષ્મ અને કારણ દેહને કેન્દ્ર કરીને કોઈ એક અલૌકિક શક્તિ સાધના કરતી હોય તેમ હું સ્પષ્ટ રીતે અનુભવ કરતો હતો, કેમકે તે વખતે મને નિમિત્ત બનાવીને જે કાંઈ સાધના થતી હતી તેમાંથી પ્રત્યક્ષ કોઈ પાસેથી સાંભળેલાં, જોયેલાં કે વાંચેલા ન હોય છતાં અદભુત પ્રકારના સાધનો મારી ઈચ્છા-અનિચ્છાની અપેક્ષા રાખ્યા વગર થયા કરતાં હતા. તથાપિ તે સાધનાકાળમાં હું એટલે કે મારી દ્રષ્ટાત્મક સ્થિતિ સતત જાગ્રત (સભાન) અવસ્થામાં હોવાથી હું તે સાધનાની પ્રતિક્રિયાસ્વરૂપ પરિણામ સાથે સારી પેઠે પરિચિત રહેતો કે જે પરિણામ મારે માટે અને બીજાઓ માટે પણ કલ્યાણકારી લાગતું હતું. તેથી હું આ અલૌકિક શક્તિની શરણાગતિ સ્વીકારીને સહેજે જે કાંઈ સાધના થાય તે થવા દેતો.	(પાન ૫,૬)